Title: กฎกระทรวงการอนุญาต การต่ออายุใบอนุญาต และการออกใบแทนใบอนุญาต สั่งเข้ามา นำเข้ามา ผลิต หรือมีซึ่งยุทธภัณฑ์ พ.ศ. 2555

กฎกระทรวง

กฎกระทรวง
การอนุญาต
การต่ออายุใบอนุญาต และการออกใบแทนใบอนุญาต
สั่งเข้ามา
นำเข้ามา ผลิต หรือมีซึ่งยุทธภัณฑ์
พ.ศ. ๒๕๕๕[๑]

อาศัยอำนาจตามความในมาตรา ๕ วรรคหนึ่ง มาตรา ๑๕ วรรคสาม มาตรา ๒๖
วรรคสอง และมาตรา ๒๘ วรรคสอง แห่งพระราชบัญญัติควบคุมยุทธภัณฑ์ พ.ศ. ๒๕๓๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงกลาโหมออกกฎกระทรวงไว้ ดังต่อไปนี้

ข้อ ๑  ให้ยกเลิก
(๑) กฎกระทรวง ฉบับที่ ๒ (พ.ศ. ๒๕๓๔)
ออกตามความในพระราชบัญญัติควบคุมยุทธภัณฑ์ พ.ศ. ๒๕๓๐
(๒) กฎกระทรวง ฉบับที่ ๕ (พ.ศ. ๒๕๔๖)
ออกตามความในพระราชบัญญัติควบคุมยุทธภัณฑ์ พ.ศ. ๒๕๓๐

ข้อ ๒  ผู้ใดประสงค์จะขออนุญาตสั่งเข้ามา นำเข้ามา
ผลิต หรือมีซึ่งยุทธภัณฑ์
ให้ยื่นคำขอรับใบอนุญาตตามแบบที่รัฐมนตรีประกาศกำหนดโดยประกาศในราชกิจจานุเบกษา
พร้อมด้วยเอกสารหรือหลักฐานตามที่ระบุในแบบคำขอนั้น

ข้อ ๓  ผู้รับใบอนุญาตสั่งเข้ามา
นำเข้ามา ผลิต หรือมีซึ่งยุทธภัณฑ์ ผู้ใดประสงค์จะขอต่ออายุใบอนุญาต ให้ยื่นคำขอต่ออายุใบอนุญาตตามแบบที่รัฐมนตรีประกาศกำหนดโดยประกาศในราชกิจจานุเบกษา
พร้อมด้วยเอกสารหรือหลักฐานตามที่ระบุในแบบคำขอนั้นก่อนใบอนุญาตดังกล่าวสิ้นอายุ
การอนุญาตให้ต่ออายุใบอนุญาตตามวรรคหนึ่ง ให้ออกใบอนุญาตสั่งเข้ามา
นำเข้ามา ผลิต หรือมีซึ่งยุทธภัณฑ์ แล้วแต่กรณี ให้ใหม่ โดยมีข้อความว่า ฉบับต่ออายุ กำกับไว้ที่กึ่งกลางด้านบนของใบอนุญาต

ข้อ ๔  ผู้รับใบอนุญาตสั่งเข้ามา
นำเข้ามา ผลิต หรือมีซึ่งยุทธภัณฑ์ผู้ใดประสงค์จะขอรับใบแทนใบอนุญาต
ให้ยื่นคำขอรับใบแทนใบอนุญาตตามแบบที่รัฐมนตรีประกาศกำหนดโดยประกาศในราชกิจจานุเบกษา
พร้อมด้วยเอกสารหรือหลักฐานตามที่ระบุไว้ในแบบคำขอนั้น
การออกใบแทนใบอนุญาตตามวรรคหนึ่ง ให้ใช้ตามแบบใบอนุญาตสั่งเข้ามา
นำเข้ามา ผลิต หรือมีซึ่งยุทธภัณฑ์ แล้วแต่กรณี โดยมีข้อความว่า ใบแทน ด้วยหมึกสีแดงกำกับไว้ที่กึ่งกลางด้านบนของใบอนุญาต

ข้อ ๕  ใบอนุญาตสั่งเข้ามา
นำเข้ามา ผลิต หรือมีซึ่งยุทธภัณฑ์
ให้เป็นไปตามแบบที่รัฐมนตรีประกาศกำหนดโดยประกาศในราชกิจจานุเบกษา

ข้อ ๖  บรรดาคำขอที่ได้ยื่นไว้ในวันก่อนวันที่กฎกระทรวงนี้ใช้บังคับ
ให้ถือว่าเป็นคำขอที่ได้ยื่นตามกฎกระทรวงนี้โดยอนุโลม

ให้ไว้
ณ วันที่ ๑๘ พฤษภาคม พ.ศ. ๒๕๕๕
พลอากาศเอก
สุกำพล  สุวรรณทัต
รัฐมนตรีว่าการกระทรวงกลาโหม

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่หลักเกณฑ์ วิธีการ
และเงื่อนไขในการขออนุญาตและการอนุญาต การขอต่ออายุใบอนุญาตและการอนุญาต
และการขอรับใบแทนใบอนุญาตและการออกใบแทนใบอนุญาตสั่งเข้ามา นำเข้ามา ผลิต
หรือมีซึ่งยุทธภัณฑ์ ได้ใช้บังคับมาเป็นเวลานานสมควรปรับปรุงหลักเกณฑ์ วิธีการ
และเงื่อนไขในเรื่องดังกล่าวเสียใหม่
เพื่อให้สอดคล้องกับระบบการออกใบอนุญาตแบบอิเล็กทรอนิกส์
เพื่อเชื่อมโยงข้อมูลการนำเข้าและส่งออกระหว่างกระทรวงกลาโหมกับหน่วยงานอื่น  จึงจำเป็นต้องออกกฎกระทรวงนี้

ปริยานุช/ผู้จัดทำ
๑ มิถุนายน
๒๕๕๕

ชาญ/ผู้ตรวจ
๖ มิถุนายน ๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๔๗ ก/หน้า ๒๕/๓๐ พฤษภาคม ๒๕๕๕